L-Afrika u l-UE jeħtieġ li jistabbilixxu sħubija ġdida bejn partijiet ugwali li tiffoka fuq il-ħtiġijiet tan-nies u li taġġusta għall-bżonnijiet tad-dinja wara l-COVID. Is-soċjetajiet Akrikani u Ewropej qed jiffaċċjaw problemi komuni u jikkondividu l-istess sfidi, bħall-pandemija tal-coronavirus u t-tibdil fil-klima. Dawn joħolqu l-ħtieġa ta' kollaborazzjoni eqreb u aktar ekwa. Fil-25 ta' Marzu, il-membri tal-PE vvutaw dwar il-proposti tal-Parlament għal strateġija ġdida bejn l-UE u l-Afrika li tistabbilixxi l-pedament għal sħubija li tirrifletti l-interessi taż-żewġ naħat u li tagħti lill-pajjiżi Afrikani l-mezzi biex jiksbu żvilupp sostenibbli. Kun af aktar dwar ir-relazzjonijiet bejn l-UE u l-Afrika. Alt text (text under video): Il-Parlament Ewropew jemmen li l-isfidi li jħabbtu wiċċhom magħhom l-UE u l-Afrika għandhom jinħatfu bħala opportunitajiet. L-iżvilupp tal-bniedem fil-qalba tal-istrateġija futura L-Afrika tospita l-aktar popolazzjoni żagħżugħa fid-dinja, u madwar miljun Afrikan jidħlu fis-suq tax-xogħol kull xahar. Madankollu, aktar minn 390 miljun persuna qed jgħixu taħt il-linja tal-faqar, filwaqt li inqas minn 10 % ta' dawk bejn it-18 u l-24 sena huma rreġistrati f'xi forma ta' edukazzjoni jew taħriġ postsekondarji. L-investiment fin-nies huwa għalhekk meqjus bħala pilastru ewlieni tal- Istrateġija UE-Afrika , imħabbra mill-Kummissjoni f'Marzu, li l-prijoritajet tagħha huma l-ġlieda kontra l-inugwaljanza, iż-żgħażagħ u l-emanċipazzjoni tan-nisa. L-awtriċi tar-rapport tal-PE, Chrysoula Zacharopoulou (Renew Europe, Franza), tenfasizza l-ħtieġa li jiġi żgurat aċċess għal edukazzjoni ta' kwalità u li ż-żgħażagħ, speċjalment in-nisa u l-bniet, jingħataw il-ħiliet meħtieġa biex jaċċessaw is-suq tax-xogħol. Il-kundizzjonijiet tax-xogħol deċenti huma meqjusa bħala kruċjali biex jiġu pprovduti prospetti għall-popolazzjoni li qed tikber b'rata mgħaġġla. Dan jimxi id f'id ma' sistemi ta' protezzjoni soċjali inklużivi, ma' miżuri kontra t-tħaddim tat-tfal u x-xogħol furzat u ma' tranżizzjoni mill-ekonomija informali għal dik formali. Is-settur informali jirrappreżenta kważi 86 % tal-impjiegi kollha fl-Afrika. L-istrateġija l-ġdida għandha ttejjeb ukoll il-kura tas-saħħa u ssaħħaħ is-sistemi tas-saħħa nazzjonali, u tagħmilhom aktar reżiljenti għal kriżijiet futuri. Il-membri tal-PE jridu jżidu l-kollaborazzjoni bejn l-UE u l-Afrika dwar ir-riċerka u l-innovazzjoni fil-qasam tas-saħħa biex tingħata spinta lill-produzzjoni lokali tat-tagħmir u l-mediċini. It-tnaqqis tad-dipendenza tal-Afrika fuq l-importazzjonijiet Ir-rapport jgħid li r-relazzjoni bejn l-UE u l-Afrika "għandha tmur lil hinn mir-relazzjoni bejn donatur u riċevitur", filwaqt li jenfasizza l-importanza li tiġi appoġġata l-produzzjoni domestika tal-Afrika permezz ta' investiment sostenibbli. Huwa jipproponi wkoll li tingħata spinta lill-kummerċ intra-Afrikan permezz tal-ħolqien ta' żona kontinentali ta' kummerċ ħieles, investiment fl-infrastruttura tat-trasport u aċċess aħjar għas-swieq globali. Is-sħubijiet pubbliċi-privati u l-finanzjament ta' intrapriżi żgħar u medji huma meqjusa essenzjali, peress li l-SMEs jirrappreżentaw 95 % tan-negozji fl-Afrika u s-settur privat huwa mistenni li jkun deċiżiv fl-irkupru ta' wara l-COVID. Il-Membri tal-PE iwissu li l-ftehimiet kollha għandhom ikunu kompatibbli mad-drittijiet tal-bniedem, l-istandards tax-xogħol u dawk ambjentali u f'konformità mal- Għanijiet ta' Żvilupp Sostenibbli tan-NU . Ir-rapport jistieden ukoll lis-selliefa internazzjonali, bħall-Fond Monetarju Internazzjonali u l-Bank Dinji, biex jagħmlu aktar biex itaffu l-piżijiet tad-dejn tal-pajjiżi Afrikani, li ġew aggravati mill-pandemija. Sħab għal tranżizzjoni ekoloġika u diġitali L-Afrika għandha l-iċken responsabbiltà għat-tibdil fil-klima, iżda qed tbati l-agħar konsegwenzi tiegħu: fl-2019, kważi 16.6 miljun Afrikan ġew affettwati minn avvenimenti estremi tat-temp, jiġifieri 195 % aktar milli fl-2018. Ir-rapport iħeġġeġ tranżizzjoni lejn ekonomija nadifa u ċirkolari permezz ta' investiment fit-trasport sostenibbli, fl-infrastruttura ekoloġika u fl-enerġija rinnovabbli. Huwa jenfasizza wkoll il-ħtieġa li jiġu protetti l-bijodiversità unika tal-Afrika u l-komunitajiet indiġeni tagħha, kif ukoll li jiġi żgurat sfruttament ġust u sostenibbli tal-materja prima, li tammonta għal 49 % tal-importazzjonijiet tal-UE mill-Afrika. Il-Membri tal-PE jgħidu wkoll li sħubija dwar l-agrikoltura sostenibbli għandha tkun fiċ-ċentru tar-relazzjonijiet bejn l-UE u l-Afrika, sabiex jiġu żviluppati prattiki tal-biedja favur l-ambjent, tissaħħaħ ir-reżiljenza tal-bdiewa u jiġu indirizzati l-fallimenti tas-sistema tal-ikel, aggravati mill-għeluq tal-fruntieri minħabba l-kriżi tal-COVID. It-trasformazzjoni diġitali se jkollha rwol ewlieni fil-modernizzazzjoni tas-settur tal-biedja, iżda wkoll fl-edukazzjoni, l-impjiegi, is-saħħa u l-parteċipazzjoni taċ-ċittadini fit-teħid ta' deċiżjonijiet politiċi. Politika dwar il-migrazzjoni bbażata fuq is-solidarjetà u r-responsabbiltà kondiviża Mill-2015 'l hawn, l-UE u l-pajjiżi Afrikani żviluppaw approċċ konġunt għall-ġestjoni tal-flussi migratorji, li wassal għal tnaqqis fil-migrazzjoni irregolari u kooperazzjoni mtejba fil-ġlieda kontra l-faċilitazzjoni tal-immigrazzjoni illegali. Madankollu, għad fadal sfidi sinifikanti. L-Afrika sub-Saħarjana tospita aktar minn kwart tar-rifuġjati tad-dinja u l-qsim tal-Baħar Mediterran qed ikompli jikkawża telf ta' ħajja u jitma' n-networks kriminali. Il-membri tal-PE jenfasizzaw li s-sħubija l-ġdida bejn l-UE u l-Afrika trid tpoġġi d-dinjità tar-rifuġjati u l-migranti fil-qalba tagħha, filwaqt li tindirizza l-migrazzjoni bħala responsabbiltà kondiviża bejn il-pajjiżi Ewropej ta' destinazzjoni u l-pajjiżi ta' oriġini Afrikani. Huma jenfasizzaw ukoll il-ħtieġa li jiġu indirizzati l-kawżi fundamentali tal-ispostament, jiġu ggarantiti proċeduri ġusti tal-asil u tiġi stabbilita politika ta' migrazzjoni ċirkolari li toħloq opportunitajiet għal ħaddiema tas-sengħa u dawk bla sengħa. Aktar informazzjoni L-Osservatorju Leġiżlattiv: Strateġija ġdida UE-Afrika Stqarrija għall-istampa Tren leġiżlattiv Is-sħubija Afrika-UE fuq is-sit web tal-Unjoni Afrikana Komunikazzjoni konġunta tal-Kummissjoni Ewropea dwar l-istrateġija UE-Afrika Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF